Source: http://kirkkonummi.cloudnc.fi/fi-FI/Toimielimet/Vapaaaikajaosto/Kokous_1392017/Esitys_uimahallin_peruskorjauksen_ja_laa(916)
Timestamp: 2019-09-16 09:10:59+00:00

Document:
Esitys uimahallin peruskorjauksen ja laajennuksen tarveselvityksen laatimisesta | Kirkkonummi
Esitys uimahallin peruskorjauksen ja laajennuksen tarveselvityksen laatimisesta
Vapaa-aikajaosto, kokous 13.9.2017
§ 16 Esitys uimahallin peruskorjauksen ja laajennuksen tarveselvityksen laatimisesta
KIRDno-2017-266
Liikuntalautakunta 09.02.2017 § 9
Kirkkonummen uimahalli on otettu käyttöön v.2001. Uimahallissa on allastiloina 6-ratainen iso allas hyppysyvennyksellä, yhdistetty liukumäki, lasten allas ja virtausallas, lämminvesiallas sekä kahluuallas. Vesipinta-ala on yhteensä 538 neliömetriä. Uimahallin bruttopinta-ala on yhteensä 4120 neliömetriä.
Uimahallin kävijämäärä on koko sen käytössä olo ajan ollut hyvin korkea, viimeisinä vuosina yli 230 000 kävijää vuodessa. Kävijämäärää ei nykyisellä tilakapasiteetilla pystytä lisäämään. Uimahallia käyttävät aktiivisesti kuntalaiset omaehtoisena liikuntamuotona. Myös ulkopaikkakuntalaiset käyttävät paljon uimahallia.
Viikonloppuisin ja arki-iltaisin hallissa voi samanaikaisesti olla parhaimmillaan n. 200 kävijää. Yhteensä yhtenä päivänä kävijöitä on parhaimmillaan n.800 kävijää. Uimahallin pukukaappien määrän takia ollaan jouduttu ruuhkaisina aikoina rajoittamaan sisäänpääsyä.
Käyttötunteja uimahallissa on viikoittain 101 h. Hallia käytetään aukioloajan ulkopuolella eri yhdistysten toimesta arkisin ja viikonloppuisin viikon kaikkina päivinä. Ohjattua liikuntatoimintaa hallilla on viikoittain yli 200 h, joista n.35 h liikuntapalveluiden ja 175 h yhteensä 30 muun toimijan järjestämää ohjausta. Tämän lisäksi uimahallissa on päivittäiset koululaisten uinnit. Omaehtoisen uinnin, uinnin opetuksen, vesiliikunnan eri muotojen ja eri uintiurheilulajien lisäksi uimahallissa harrastetaan myös sukellusta ja melontaa.
Uimahallin laajennuksen myötä uimahallilla voitaisiin tuottaa huomattavasti enemmän palveluita kuntalaisille sekä mahdollistaa omaehtoisen uimisen ja vesiliikunnan lisääminen. Tilojen puolesta tarvetta on sekä lisä allastilalle/vesipinta-alalle että kuntosalille. Samalla on syytä selvittää rakennuksen ja uimahallitekniikan mahdollisten peruskorjausluontoisten toimenpiteiden tarve.
Tarveselvitys on asiakirja, johon talonrakennushanke perustuu ja josta selviävät hankkeen perusominaisuudet ja tavoitteet. Kirkkonummen kunnan talonrakennuksen hankeohjeen KV 3.2.2014 § 7 mukaan käyttäjätoimialan toimialajohtaja esittää tarveselvityksen tekemistä toimialan lautakunnalle. Myös lautakunnan esittelijä voi tätä esittää sovittuaan asiasta toimialajohtajan kanssa. Lautakunta hyväksyy, että tarveselvitys tehdään. Sen jälkeen kunnanhallitus käsittelee asian ja tekee päätöksen selvityksen laatimisesta.
Esityksestä uimahallin laajennuksen ja peruskorjauksen tarveselvityksen tekemiseksi on hankeohjeen mukaisesti sovittu sivistystoimen toimialajohtajan kanssa.
Valmistelija: liikuntatoimenjohtaja Katja Linnakylä puh. 040 588 4926,
Liikuntalautakunta päättää yllä mainituin perusteluin esittää kunnanhallitukselle, että uimahallin laajennuksen ja peruskorjauksen tarveselvitys tehdään.
Ehdotus hyväksyttiin keskustelun jälkeen
Kunnanhallitus 20.03.2017 § 95
Kunnanhallitus päättää liikuntalautakunnan mainituin perustein, että uimahallin laajennuksen ja peruskorjauksen tarveselvitys tehdään.
Timo Haapaniemi ehdotti, että asia palautetaan valmisteltavaksi lisätietojen hankkimista varten. Pirkko Lehtinen, Antti Kilappa ja Hans Hedberg kannattivat palautusehdotusta. Ehdotus hyväksyttiin yksimielisesti.
Kunnanhallitus päätti palauttaa asian valmisteltavaksi lisätietojen hankkimista varten.
Vapaa-aikajaosto 13.9.2017
Kunnanhallitus päätti palauttaa esityksen uimahallin peruskorjauksen ja laajennuksen tarveselvityksen laatimisesta valmisteltavaksi lisätietojen hankkimista varten.
Uimahallia on käytetty vajaa 20 v. Peruskorjaustoimenpiteet on syytä selvittää ajoissa, jotta vältytään suuremmilta ylimääräisiltä kustannuksilta. Ilmanvaihto-, vedenkäsittely- ja lämmönjakojärjestelmien uusiminen ovat keskeisimpiä kohteita. Myös allastilojen pintojen uusiminen sekä pukuhuoneiden ajanmukaistaminen ovat välttämättömiä vaadittavan hygieniatason ylläpitämiseksi.
Vapaa-aikajaosto päättää yllä mainituin perusteluin esittää kunnanhallitukselle, että uimahallin peruskorjauksen ja laajennuksen tarveselvitys laaditaan.
§ 13 Vuoden 2018 talousarvio ja vuosien 2019-2020 talousarviosuunnitelmat (ed. dnro 429/2017)/ vapaa-aikajaosto
§ 14 Vapaa-aikajaoston investointiesitykset vuosina 2018 - 2022
§ 15 Tilannekatsaus nuorisovaltuustosta
§ 17 Liikuntapalveluiden maksut 2017

References: § 16
 § 9
 § 7
 § 95

§ 13

§ 14

§ 15

§ 17